ICN วิ่ง 2 วันติด! บวกอีก 7% ลุ้นปี 60 รายได้โตตามเป้า 90% หลัง Q4 รับงานเพียบ
ICN วิ่ง 2 วันติด! บวกอีก 7% ลุ้นปี 60 รายได้โตตามเป้า 90% หลัง Q4 รับงานเพียบ โดย ณ เวลา 16.00 น. อยู่ที่ระดับ 2.56 บาท บวก 0.18 บาท หรือ 7.56% ด้วยมูลค่าซื้อขาย 20.39 ล้านบาท 
18 ม.ค. 2561

ผู้สื่อข่าวรายงานว่า บริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ณ เวลา 16.00 น. อยู่ที่ระดับ 2.56 บาท บวก 0.18 บาท หรือ 7.56% ด้วยมูลค่าซื้อขาย 20.39 ล้านบาท ราคาหุ้นวิ่ง 2 วันติดคาดเก็งกำไรผลประกอบการปี 60 โตโดดเด่น

โดยก่อนหน้านี้นายมนชัย มณีไพโรจน์ ประธานเจ้าหน้าที่บริหาร  เปิดเผยว่างผลการดำเนินงานงวด 9 เดือนของปี 2560 (ม.ค.-ก.ย.60) บริษัทมีกำไรสุทธิ 44.24 ล้านบาท เพิ่มขึ้น 33.39 ล้านบาท หรือเพิ่มขึ้น 307.74% จากช่วงเดียวกันของปีก่อนที่มีกำไรสุทธิ 10.85 ล้านบาท โดยมีอัตรากำไรสุทธิเพิ่มขึ้นเป็น 7.36% จากช่วงเดียวกันของปีก่อนที่มีอัตรากำไรสุทธิ 3.20% อัตรากำไรสุทธิที่เพิ่มขึ้นในปี 2560 อย่างมีนัยสำคัญ เนื่องจากมีรายได้ที่มากขึ้น และความสามารถในการสร้างอัตรากำไรขั้นต้น จึงส่งผลให้อัตรากำไรสุทธิเพิ่มสูงขึ้น
ส่วนรายได้รวมในงวด 9 เดือนแรกของปี 2560 มีจำนวน 600.91 ล้านบาท เพิ่มขึ้น 77.34% จากงวดเดียวกันของปีก่อนที่มีรายได้รวม 338.85 ล้านบาท เนื่องจากองค์กรรัฐวิสาหกิจที่ชะลอการลงทุนในปี 2559 เริ่มกลับมาทยอยลงทุน
สำหรับภาพรวมธุรกิจของบริษัทในปี 2560 คาดว่ารายได้ปีนี้เติบโตตามเป้า 80-90% จากปีก่อนที่มีรายได้ 569 ล้านบาท มีกำไรสุทธิที่ 27.11 ล้านบาท หลังจากงวด 9 เดือน มีรายได้ 600.91 ล้านบาท มีกำไรสุทธิ 44.24 ล้านบาท เนื่องจากจะทยอยรับรู้รายได้ส่วนใหญ่จาก Backlog ที่มี และในช่วงไตรมาส 4/60 บริษัทได้รับงานใหม่ มูลค่ารวมกว่า 500 ล้านบาท
โดยมีการเซ็นสัญญาตั้งแต่เดือน ต.ค.-ต้นพ.ย. 60 ซึ่งเป็นงานรับเหมาก่อสร้างระบบสายสัญญาณหลายโครงการ จากที่บริษัทได้ยื่นประมูลงานไปก่อนหน้านี้กว่า 1,000 ล้านบาท ทยอยรู้ผลภายในปี 60 ทำให้คาดว่าภายในสิ้นปี 60 จะมีงานในมือ (Backlog) เติบโต 100% จากต้นปีที่ผ่านมาที่มีกว่า 400 ล้านบาท และจะทยอยรับรู้รายได้ในปี 2561 หนุนผลประกอบการของบริษัทโตก้าวกระโดด